text: Det trækker fra en dør i underlivet
  Pulsen i øret
  VORES krop, den queenelige
  er ud over det hele
  ***
  Ingen er iført kun sin egen krop
  Alle er iført deres søstre og brødres, sønner og døtres
  og moder og fader natur
  ***
  Der er ikke noget i os som ikke kan gå i stykker
  men klyngekroppe er vores bryster
  dvs.
  vi er hinandens nærende former
  vi er hinandens nærende former
  SKRIV DET NED
  ***
  Jeg lå i den bløde, rige seng i Norden
  og kroppen skreg i kanalerne,
  selv dér skreg kroppen i sine kanaler,
  jeg siger det videre ind igennem jeres
  hud:
  ***
  Ånd og krop blev forvandlet til MAGT OG AFMAGT,
  oppe i himlen + alene i sin seng,
  forvandlet til
  to kroppe, magtens og afmagtens
  body political og body natural, adskilt af en væg af kynisme
  ***
  Det var midt i patriarkatet
  ***
  Statskongen og privatkongen
  på hver sin stol med hver sin dobbelte bogføring
  skal aldrig tisse
  OG
  skal pisse all the time
  ***
  Magtens body political
  body royal, body power, body growth, body productivity
  kan ikke være barn
  kan ikke være gammel
  kan ikke være sulten
  kan ikke være syg
  kan ikke være kraftløs
  kan ikke være øm
  ***
  Magtens body lever og vokser evigt
  mens body natural tisser helt alene i sengen
  ***
  OG FLODERNE TØRRER UD, HAVENE STIGER
  MENS JORDEN UDPINES OG ARTERNE FORSVINDER
  ***
  Statskongen og privatkongen
  adskilt af nødvendigheden politik
  Nu sidder de på deres kontorstole strålende af alkymi
  og smører sig selv med evigtgyldige salver
  af vækst og produktivitet
  sætter kronen på, trækker kronerne ned om ørerne
  hvor mange mia. kroner for at kongen ikke skal dø?
  De mener: Den nuværende orden må ikke dø
  For at undgå det må alt andet dø så meget des mere
  For at undgå det må alt andet sættes ned i pris
  så regnskabet kan gå op
  HELE JORDEN
  opløst i sine faktorer
  ***
  Skriv det ind jeres kalender!
  I jeres kanaler: I DAG: Er det dette jeg vil?
  Er det det vi vil?
  ***
  Skriv det ind!
  ***
  Min krop, din, VORES, den queenelige
  er spæd, affældig, sulten, forspist, syg, rask
  FULD AF LIV
  er barn af mødre og fædre som gør alle til søskende
  ***
  Jeg indoperer flykirkegårdenes vinger
  på dette sted
  jeg hæver mig ikke over jorden, jeg er en
  afmagthaver af alle verdens riger
  mit urinrørs løb:
  jeg fornemmer det er
  en gammel flod, kroget og slynget
  jeg tror der er mange indsøer og udposninger undervejs
  på vej mod kropsåbningernes delta
  på vejen mod havet
  Pis, lort, damp, kropslig varme
  De fire elementer
  ***
  Min krop er ikke hævet over situationen
  Du må gerne føle det samme som mig
  ***
  Jeg føler:
  Vores kroppe er ikke hævet over situationen
  VI GÅR UD OG LAVER DET HELE OM
  ***
  Jeg føler:
  Inde i hjernens niche sidder kynismen på tronen som et andet røvhul
  ***
  Få den ud!
  Skriv det ind!
  ***
  Kynismens makeup og kronjuveler er starlink hen over himlen, høje tårne, lyn-
  hurtige transaktioner, evigt liv
  og monokultur og begrebsdualismer
  ud over markerne
  ***
  Kynismen holder alle vågne, er sin
  vægt værd i cola & chips
  ***
  Skriv det ind! Og derefter,
  gå ud og råb det i gaderne:
  ***
  Vores kroppe står klar til at gå i stykker
  og stjernerne, støvet, falder ned i bækkenet
  hvor vi løfter det op med rosenrød muskulatur hver dag
  ***
  Vores kroppe flyder ind i hinanden som
  hele mennesker
  hele det brudte menneske
  den queenelige krop der
  dør hver dag og bliver til afmagtens vandfald, fylder jordens floder med liv
  ***
  Nu er de fulde af magt
  dvs. tørke
  ***
  Vi kan tage kynismen ud og genindsætte kroppen
  i åndens lamme niche
  i anskuelsesformernes, skemaernes, bundlinjernes lammede niche
  ***
  Vi kan gøre det
  Vores kroppe er uafbrudt transsubstantiation!
  VI ER PRAGTFULDE SHAPESHIFTERE
  stofskifter hvert sekund
  ***
  Vi dør hver dag
  Vi kan gøre det
  Vi lever
  ***
  Vi kan nære tvivlen vedr. den nuværende orden
  Vi kan nære troen på andre ordener
  ***
  Vi kan vælte tronen af tronen
  åbne nichen i brystet og sætte hinanden derind
  ***
  Sætte alt ind
  